Podlitiek: Onderhoud met Waldimar Pelser | Maroela Media
In die volgende episode van hul onderhoudreeks gesels Podlitiek met Waldimar Pelser, hoofredakteur van Rapport en aanbieder van die KykNET-program Verslag in Gesprek.
Paul Maritz en Ernst van Zyl het met Pelser in die ateljee gesels oor onder meer die media, die ontwikkeling en toekoms van die media, asook Pelser se nuwe boek, In gesprek met Waldimar – 100 beste ontledings, inleidings, en beledigings.
Die verandering in die media die afgelope 20 jaar het eers aan die beurt gekom. Pelser verduidelik hoe mense wegbeweeg het van mediums soos televisie en gedrukte pers na 'n situasie waar enigiemand basies 'n joernalis kan wees danksy die manier hoe tegnologie die media verander het.
Dan word die plek en die toekoms van Afrikaanse media bespreek, met Pelser wat ook hieroor sy standpunt duidelik stel.
Die Podlitiek-span wou ook by Pelser weet of hy nie dink die media sit agter die populariteit, of ten minste die berugtheid van die EFF nie – Pelser glo egter vas dat dit nie die geval is nie, en stel sy mening duidelik.
Die gesprek maak draaie by die stilmaak van groot mediahuise wat tans plaasvind, die opslurping van Amerikaanse kultuur deur Suid-Afrika, en selfs Pelser se amper profetiese aanbeveling dat die DA 'n ander leier moet kry, iets wat hy reeds aan die begin van 2018 aanbeveel én as moontlikheid voorspel het.
In 'n tyd waar min mediamense werklik nog bereid is om onverpoos te sê wat hulle oor 'n saak dink en blatant te wees oor die feite, al gee dit aanstoot, bespreek Podlitiek dan ook met Pelser die fyn grens tussen verslaggewing en kommentaar, en wat die belangrikheid van elk is.
Hierdie onderhoud bied 'n vars blikkie op die media – luister gerus saam!
Ernst van Zyl, Waldimar Pelser en Paul Maritz.
Skitterende onderhoud !
Dit is 'n insiggewende onderhoud vir soverre dit jou in staat stel om te hoor hoe Waldimar die wêreld om hom sien en ervaar. Die Podlitiek manne het uitstekend daarin geslaag om Waldimar die praatwerk te laat doen sonder om hom met hul persoonlike persepsies te konfronteer. Ek sou graag in die toekoms 'n debat tussen hierdie 3 jong manne wou sien oor sekere van die onderwerpe wat onder bespreking was. Hierdie soort gesprekke waar ons na mekaar luister instede van skree is ook nodig.